Y.B. PUAN JAMALIAH BINTI JAMALUDDIN: Terima kasih Tuan Speaker, membenarkan Bandar Utama untuk memberi pandangan. Bandar Utama ingin menyokong USUL ini dan berharap Kerajaan Negeri boleh memandang berat terhadap USUL yang dikemukakan ini lah. Sebelum ini Kerajaan Negeri memang pernah menyebut tentang bekalan air ini merupakan satu keperluan yang sangat penting malah pada pandangan Bandar Utama ianya merupakan satu hak asasi utama untuk seseorang manusia. Namun sebagai contoh Bandar Utama ingin mengambil Kampung Cempaka salah satu kawasan di bawah Bandar Utama sebagai perumpamaan ya. Kampung Cempaka kini sangat terkesan dengan paip pecah dan gangguan air jadi sebelum ini saya ada berbincang dengan pihak-pihak Air Selangor dan keputusan adalah apabila tekanan air diturunkan di kawasan tersebut maka memang kurang lah berlakunya kes- kes ataupun isu paip pecah tetapi akibat ataupun kesimpulan daripada keputusan tersebut segelintir penduduk yang tidak mendapat akses air di tingkat atas rumah pula terjadi.
Jadi dalam tempoh 2 bulan ini memang pernah berlaku 5 kes paip pecah dan anggaran penduduk-penduduk ataupun keluarga yang terjejas adalah sebanyak 500 keluarga. Sekiranya isu paip pecah di Jalan PJU 1/4 ini tidak diselesaikan. Namun hari ini memang Bandar Utama bukan mahu membincangkan tentang isu ini sahaja. Ini mungkin cuma salah satu contoh kepada kes yang sedia ada di bawah Kerajaan Negeri Selangor.
Sebagai Ahli Dewan Negeri saya memang faham akan kesulitan Kerajaan Negeri lah untuk menyelesaikan isu ini. Saya rasa perlu juga dibangkitkan paip air ini sepatutnya digantikan berpuluh-puluh tahun dahulu namun program penggantian paip hanya mula aktif sejak Kerajaan Pakatan mengambil alih jadi itu menyebabkan isu-isu kes paip pecah semakin serius kerana sehingga kini menurut laporan memang penukaran paip akan membabitkan jarak keseluruhan sejauh 27,000 kilometer.
Jadi di samping itu juga Kerajaan Negeri masih melaksanakan Skim Air Darul Ehsan dan memberikan subsidi lah kepada warga Selangor dan sebagainya. Jadi saya faham tekanan dan cabaran yang dihadapi oleh Kerajaan Negeri namun saya mempunyai harapan yang tinggi lah terhadap Kerajaan Negeri memandangkan kita ini memang
peneraju berbanding dengan negeri-negeri yang lain. Kita ini memang amat ke hadapan berbanding dengan negeri-negeri yang lain. Jadi Bandar Utama sebenarnya agak risau sekiranya purata penggantian paip setahun menurut laporan adalah hanya kira-kira 1,000 kilometer. Itu adalah laporan. Saya harap jika saya salah boleh jelaskan. Tapi sekiranya setiap tahun kita hanya boleh mengganti 1,000 kilometer ertinya akan ada kawasan lain yang memang perlu menunggu masa ataupun tempoh yang agak lama sebelum tempat ataupun kawasan perumahan mereka dapat menukar paip baru.
Tadi Bukit Gasing ada membangkitkan kawasan perumahan Bukit Gasing itu memang satu pembangunan yang telah berlaku semenjak 50 hingga 60 tahun yang lepas begitu juga dengan Kampung Chempaka lah. Kampung Chempaka pun melebihi, kita baru sahaja menyambut 50 tahun ulang tahun Kampung Chempaka dan juga kita juga menggunakan AC paip. Jadi saya memang berharap Kerajaan Negeri boleh mengambil berat tentang isu ini kerana saya tahu warga Selangor ataupun rakyat Selangor memang menaruh harapan yang tinggi terhadap Kerajaan Negeri dan saya harap kita akan dapat menjadi satu contoh yang baik untuk bukan sahaja Negeri lain tetapi juga untuk Kerajaan Persekutuan. Jadi sehubungan itu, saya ingin mengucapkan terima kasih kepada semua pihak dan saya memohon untuk menyokong.